ТхакIуэшхуэмрэ Кавказымрэ
Къэбэрдей-Балъкъэрым и Лъэпкъ музейм къыщызэIуахащ «Кавказ — страна вдохновения Л. Н. Толстого» гъэлъэгъуэныгъэр. Ар къызэрагъэпэщащ Толстой Лев и цIэр зезыхьэ Къэрал музейр (Москва къалэ) я дэIэпыкъуэгъуу.
Урыс тхакIуэшхуэ Толстой Лев и гъащIэм увыпIэфI щиубыдащ илъэситIрэ ныкъуэкIэ ар щыпсэуа Кавказым. ТхакIуэр и къуэш нэхъыжь Николай и гъусэу дзэм къулыкъу щищIэну ди деж къыщыкIуа 1851 гъэрщ и япэ тхыгъэхэр щитхар. Кавказым и бгы уардэхэр, станицэхэр, къуажэхэр, быдапIэхэр, къэзакъхэмрэ бгырысхэмрэ, урыс офи-церхэмрэ сэлэтхэмрэ тхакIуэм апхуэдизкIэ игу дыхьати, ахэр и тхыгъэхэм къыщигъэлъэгъуэну му-рад ищIащ. «ЩIэпхъуэжахэр» зыфIища и япэ романыр Толстойм итхащ Псыхуабэ, Нартсанэ, Железноводск, Старогладковскэ станицэм щыIэу и узыншагъэр щригъэфIэкIуа лъэхъэнэм.
Гъэлъэгъуэныгъэм хагъэхьащ Толстой Лев и «Рубка леса», «Набег», «Казаки», «Кавказский пленник», «Хьэжы-Мурат» тхыгъэхэм XX лIэщIыгъуэм и сурэтыщI цIэрыIуэхэу Лансере Е. (1875 — 1946), Нестеров М. (1862 — 1942), Ванециан А. (1901 — 1971), Кокорин А. (1908 — 1987), Петров Г. (1904 — 1944), Родионов М. (1885 — 1956), Пластов А. (1893 — 1972), Барто Р. (1902 — 1974), нэгъуэщIхэми хуащIа сурэтхэр. Дэтхэнэ зы художникми къигъэщIын хузэфIэкIащ Толстойм и лIыхъужьхэм я теплъэ гъэщIэгъуэнхэр. Толстой Лев и цIэр зезыхьэ Къэрал музейм и фондым щыщ сурэтхэмрэ Iэрытххэмрэ ухагъэгъуазэ тха-кIуэм и гъащIэм щыщу Кавказым щигъэкIуа Iыхьэр зыхуэдам.
Выставкэм щыболъагъу Толстой Лев и цIэр зезыхьэ Къэрал музеймрэ Къэбэрдей-Балъкъэрым и Лъэпкъ музеймрэ XIX лIэщIыгъуэм и сурэтыщI Iэзэхэм я Iэдакъэ къыщIэкIахэм ящыщу щахъумэ гравюрэхэмрэ литографиехэмрэ. Апхуэдэхэщ Гагарин Г. (1810 — 1893), Горшельт Т. (1829 — 1871), Тимм В. (1820 — 1895), нэгъуэщIхэми яйхэр .
ТЕКIУЖЬ Заретэ.
Сурэтыр Къарей Элинэ трихащ.
